Ponta propune pe Raed Arafat ca prim-ministru al unui guvern de tehnocraţi, pe fondul pericolului coronavirusului

Preşedintele Partidului Pro România, Victor Ponta, a declarat, duminică seara, că, pe fondul pericolului apropierii coronavirusului de România, preşedintele Klaus Iohannis ar trebui să renunţe la ideea anticipatelor şi să îl desemneze premier al unui guvern de tehnocraţi pe Raed Arafat, transmite Agerpres.

„Este o situaţie de o gravitate fără precedent cu care nu ne-am mai întâlnit”, a declarat Victor Ponta, la postul Antena 3. El a adăugat că în România ar putea avea loc în perioada următoarelor săptămâni „un dezastru” în condiţiile în care e foarte posibil să apară focare de coronavirus, iar ţara nu are un guvern stabil.

Potrivit liderului Pro România, premierul interimar şi desemnat, Victor Orban, dar şi ministrul interimar al Sănătăţii, Victor Costache, nu au experienţa necesară pentru a gestiona prevenirea răspândirii coronavirusului în ţară.

Totodată, Ponta a spus că premierul desemnat, Ludovic Orban, este „un bufon” şi a reiterat că el şi parlamentarii Pro România nu vor participa luni, în Parlament, la şedinţa privind învestirea guvernului Orban II.